9. การควบคุมภายใน

คณะกรรมการบริษัทได้ให้ความสำคัญและกำกับดูแลให้บริษัทฯ
มีระบบการควบคุมภายในและการบริหารความเสี่ยงที่รัดกุม เหมาะสม ทันสมัย
มีประสิทธิภาพโดยการนำการบริหารความเสี่ยงทั่วทั้งองค์กร ( Enterprise Risk Management
: ERM )
มาใช้เพื่อเป็นเครื่องมือของฝ่ายจัดการในการพัฒนาให้การบริหารความเสี่ยงและการควบคุมภายในมีความสมบูรณ์มากยิ่งขึ้น
ทำให้เกิดความมั่นใจอย่างสมเหตุสมผลว่าการดำเนินงานของบริษัทฯ
สามารถบรรลุวัตถุประสงค์หรือเป้าหมายการปฏิบัติงานในแต่ละระดับ ทั้งด้านกลยุทธ์
ด้านการปฏิบัติงาน ด้านการรายงาน ด้านการปฏิบัติตามนโยบาย กฎ ระเบียบ และข้อปฏิบัติต่างๆ
รวมถึงมาตรการต่อต้านการทุจริต
โดยได้มอบหมายให้คณะกรรมการตรวจสอบซึ่งประกอบด้วยกรรมการอิสระ
ปฏิบัติหน้าที่ในการสอบทานให้บริษัทฯมีระบบการควบคุมภายใน
และระบบการตรวจสอบภายในที่เหมาะสมและมีประสิทธิผล
และมอบหมายให้คณะกรรมการบริหารความเสี่ยงซึ่งมีกรรมการอิสระร่วมด้วย
รับผิดชอบในการกำหนดกรอบนโยบาย กลยุทธ์ในการบริหารความเสี่ยง
ทบทวนความเพียงพอของนโยบายและระบบการบริหารความเสี่ยง
รวมถึงความมีประสิทธิภาพและประสิทธิผลของการปฏิบัติตามนโยบายที่กำหนด
โดยรายงานให้คณะกรรมการบริษัทพิจารณาอย่างสม่ำเสมอ

ในการประชุมคณะกรรมการบริษัท ครั้งที่ 5/2555 เมื่อวันที่ 14 พฤศจิกายน 2555
ซึ่งมีคณะกรรมการตรวจสอบเข้าร่วมประชุมด้วย
คณะกรรมการบริษัทได้ประเมินความเพียงพอของระบบการควบคุมภายในของบริษัทฯ
ตามแบบประเมินของสำนักงานคณะกรรมการกำกับหลักทรัพย์และตลาดหลักทรัพย์
ซึ่งครอบคลุมในด้านต่างๆ 5 ด้าน ได้แก่ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม ซึ่งผ่านการสอบทานจากคณะกรรมการตรวจสอบแล้ว มีความเห็นว่า
ระบบการควบคุมภายในของบริษัทฯมีความเหมาะสมเพียงพอ มีรายละเอียด ดังนี้

1.องค์กรและสภาพแวดล้อม

บริษัทฯมีโครงสร้างองค์กรและสภาพแวดล้อมที่ดี
ซึ่งเป็นรากฐานที่สำคัญของระบบการควบคุมภายในที่มีประสิทธิผล
โดยได้ให้ความสำคัญต่อความซื่อสัตย์สุจริตและจริยธรรมในการดำเนินธุรกิจเป็นไปตามหลักการกำกับดูแลกิจการที่ดี
และมีการจัดการโครงสร้างองค์กรและกำหนดหน้าที่ไว้อย่างชัดเจน รวมทั้งมีการกำหนดนโยบาย
เป้าหมายการดำเนินธุรกิจที่ชัดเจนและวัดผลได้
และมีระเบียบปฏิบัติที่เป็นลายลักษณ์อักษรเพื่อเป็นแนวทางในการปฏิบัติงานของพนักงาน

2.การบริหารความเสี่ยง

บริษัทได้จัดทำนโยบายการบริหารความเสี่ยง
โดยกำหนดให้มีกระบวนการบริหารความเสี่ยงทั่วทั้งองค์กรอย่างเป็นระบบ
ครอบคลุมความเสี่ยงในด้านต่างๆ ทั้งปัจจัยภายนอก และปัจจัยภายใน ได้แก่ ความเสี่ยงด้านกลยุทธ์
ความเสี่ยงด้านการประกันภัย ความเสี่ยงด้านสภาพคล่อง ความเสี่ยงด้านปฏิบัติการ
ความเสี่ยงด้านการตลาด และความเสี่ยงด้านเครดิต
เพื่อเป็นทิศทางในการดำเนินงานของบริษัทให้บรรลุวัตถุประสงค์และเป้าหมายที่กำหนด
โดยมีคณะกรรมการบริหารความเสี่ยง และหน่วยงานบริหารความเสี่ยง
พิจารณากลั่นกรองและกำหนดกรอบการบริหารความเสี่ยง
โดยจัดให้มีการระบุปัจจัยและเหตุที่มาของความเสี่ยง
มีการประเมินวิเคราะห์จัดลำดับความสำคัญของความเสี่ยง
รวมทั้งมีการติดตามและประเมินผลการบริหารความเสี่ยง

3.การควบคุมการปฏิบัติงานของฝ่ายบริหาร

บริษัทฯได้กำหนดนโยบายและการปฏิบัติงานในแต่ละระดับไว้อย่างชัดเจน
ตลอดจนกิจกรรมการควบคุมที่มีประสิทธิภาพ โดยมีการกำหนดอำนาจอนุมัติ
และมีการแบ่งแยกหน้าที่ที่อาจมีการเอื้อให้เกิดการทุจริตออกจากกัน
และมีการกำหนดขั้นตอนและวิธีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวไว้อย่างเหมาะสม และบริษัทฯยังได้มีการจัดตั้งหน่วยงาน
Compliance เพื่อประสานงานและดูแลให้การดำเนินการของบริษัทฯเป็นไปตามกฎหมายที่เกี่ยวข้อง

4.ระบบสารสนเทศและการสื่อสารข้อมูล

บริษัทฯมีระบบสารสนเทศและการสื่อสารข้อมูลเพื่อใช้ในการการตัดสินใจได้อย่างเพียงพอถูกต้องทันเวลา
ทั้งข้อมูลทางด้านการเงินและข้อมูลอื่นๆ
และมีระบบรักษาความปลอดภัยของระบบสารสนเทศที่มีประสิทธิภาพรวมทั้งมีการกำหนดแผนสำรองฉุกเฉินสำหรับป้องกันในเรื่องความปลอดภัยของข้อมูลกรณีมีอุบัติภัยร้ายแรงจนระบบไม่สามารถปฏิบัติงานได้
รวมถึงกำหนดให้มีการซักซ้อมแผนสำรองฉุกเฉินอย่างสม่ำเสมอ อีกทั้งบริษัทฯยังมีการสื่อสารนโยบาย
และข้อมูลข่าวสารต่างๆ รวมทั้งการกำกับดูแลกิจการที่ดี ผ่านสื่ออิเลคทรอนิคส์
เพื่อให้พนักงานและผู้ที่เกี่ยวข้องได้ รับทราบอย่างทั่วถึงและทันเวลา

5.ระบบการติดตาม

บริษัทฯมีการติดตามและกำกับดูแลการปฏิบัติงานเปรียบเทียบกับเป้าหมายหรือตัวชี้วัด(KPI)
ที่กำหนดไว้อย่างสม่ำเสมอ
รวมถึงมีการตรวจประเมินผลการปฏิบัติงานโดยหน่วยงานตรวจสอบภายใน
และผู้สอบบัญชีจากภายนอก อีกด้วย

บริษัทฯ มีฝ่ายตรวจสอบที่มีความอิสระในการปฏิบัติงาน และรายงานตรงต่อคณะกรรมการตรวจสอบ
เพื่อทำหน้าที่ประเมินความเพียงพอและประสิทธิผลของระบบการควบคุมภายใน
ระบบการบริหารความเสี่ยง
การติดตามการปฏิบัติให้เป็นไปตามนโยบายการกำกับดูแลกิจการที่ดีและจรรยาบรรณทางธุรกิจของบริษัท
ตามแผนการตรวจสอบประจำปี ซึ่งได้พิจารณาจากเป้าหมาย วัตถุประสงค์
กลยุทธ์และปัจจัยเสี่ยงที่เกี่ยวข้อง
รวมไปถึงจุดควบคุมที่สำคัญที่จะมีผลกระทบต่อการบรรลุวัตถุประสงค์ของบริษัทฯ
โดยแผนการตรวจสอบได้ผ่านการอนุมัติเห็นชอบจากคณะกรรมการตรวจสอบ
อีกทั้งฝ่ายตรวจสอบยังมีกฎบัตรที่ได้กำหนดวิสัยทัศน์ พันธกิจ เป้าหมาย วัตถุประสงค์
ภาระหน้าที่ความรับผิดชอบ รวมทั้งสิทธิในการปฏิบัติงานตรวจสอบไว้อย่างชัดเจน
และมีคู่มือการตรวจสอบ ให้เจ้าหน้าที่ตรวจสอบมีมาตรฐานการปฏิบัติงานตรวจสอบที่ยึดถือได้
ทั้งนี้เพื่อเพิ่มประสิทธิภาพในการปฏิบัติงานและให้เป็นไปตามมาตรฐานสากลการปฏิบัติงานวิชาชีพการตรวจสอบภายใน

นอกจากนี้ ผู้สอบบัญชีภายนอกของบริษัทฯ ได้ทำการตรวจสอบงบการเงินประจำงวดบัญชี
และให้ความเห็นเกี่ยวกับระบบการควบคุมภายในทางด้านบัญชีการเงินของบริษัทฯ
รวมถึงประเมินระบบการตรวจสอบภายในและระเบียบวิธีปฏิบัติการลงทุนประกอบธุรกิจอื่นของบริษัทประกันชีวิตเป็นประจำทุกปี
ซึ่งเป็นไปตามข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัย
(คปภ.)
และบริษัทฯยังได้เข้าร่วมโครงการแนวร่วมปฏิบัติของภาคเอกชนไทยในการต่อต้านการทุจริต
ทั้งนี้เพื่อสร้างความโปร่งใสในการดำเนินธุรกิจของบริษัทฯ